26§	LAUSUNTO KÄRÄJÄOIKEUSVERKOSTON KEHITTÄMISESTÄ

Kunnanjohtaja 21.1.2008:

Oikeusministeriö on 23.11.2007 päivätyllä kirjeellään pyytänyt kunnan lausunnon oikeusministeriön työryhmän mietinnöstä Käräjäoikeusverkoston kehittäminen. Mietintö on luettavissa sähköisessä muodossa oikeusministeriön verkkosivuilla www.om.fi kohdassa julkaisut/työryhmämietintöjä/2007:12.

Lausunto pyydetään toimittamaan viimeistään 31.1.2008 oikeusministeriölle.

Varsinais-Suomen liiton maakuntahallitus toteaa 21.1.2008 antamassaan lausunnossa, että käytännössä uudistus merkitsisi palvelutason merkittävää heikentymistä Varsinais-Suomessa ja esittää epäjohdonmukaisuudet poistettavaksi siten, että Turun käräjäoikeuden tuomiopiirissä olisi mm. sivukanslia ja istuntopaikka Uudessakaupungissa.

Vakka-Suomen seutukunnan 8.1. päivätyssä lausunnossa esitetään, että Turun käräjäoikeuteen yhdistettävän Vakka-Suomen käräjäoikeuden alueelle jää Uuteenkaupunkiin pysyvä sivukanslia itsenäisen toiminnan turvaamiseksi välttämättömine henkilöstöineen ja istuntopaikka. Mahdolliset käräjäoikeuksien yhdistämiset koko maassa tulee suorittaa käräjäoikeuskohtaisesti erillisinä projektein.

Rauman kaupunginhallitus on 14.1.2008 antamassaan lausunnossa yhtynyt Rauman käräjäoikeuden laamannin lausuntoon, jossa otetaan esille mahdollisuus Laitilan, Pyhärannan ja Uudenkaupungin liittäminen Rauman käräjäoikeuteen. Myös tässä vaihtoehdossa käräjäoikeuden sivukanslia ja istuntopaikka tulisi perustaa Uuteenkaupunkiin.

Lisätietojen antaja: Kunnanjohtaja Leena Hoikkala, puh. (02) 8383 413

Ehdotus:	Kunnanhallitus antaa mietinnöstä seuraavan lausunnon:

Kuntalaisten palvelutarpeiden turvaamiseksi käräjäoikeuden sivukanslian säilyttäminen Uudessakaupungissa on välttämätöntä. Henkilökohtaisen asioinnin tarve mm. neuvojen ja opastusten saamiseksi käräjäoikeuksien kanslioissa, esimerkiksi erilaisissa hakemusasioissa, on edelleen merkittävää. 

Mietinnön esitys Uudestakaupungista käräjäoikeuden istuntopaikkana ilman kansliatoimintoja ei ole perusteltu palvelujen turvaamisen kannalta. Mikäli kansliapalvelut jäävät pois, niin on mahdollista, että myös asianajopalvelut katoavat.

Näillä perusteilla esitetään, että käräjäoikeuden istuntopaikka ja kansliatoiminnot säilytetään Uudessakaupungissa.

PÄÄTÖS:	Kunnanhallitus hyväksyi päätösehdotuksen.